**Ehdot ja edellytykset - Hyvinkään Ponteva**

Organisoidun Koripallon joukkuetoiminnan sopimusehdot 7.10.2021 alkaen:

(Vahvistettu käytettäväksi kaudella 2021-2022 Hallituksen kokouksessa 7.10.2021)

**1. Ehtojen soveltamisala ja tarkoitus**

Nämä ehdot koskevat Hyvinkään Pontevan organisoimaa, ohjattua joukkuemuotoista koripallotoimintaa. Nämä ehdot on laadittu, jotta Hyvinkään Ponteva ja sen joukkueet voivat suunnitella ja toteuttaa toimintaansa mahdollisimman ennakoivasti. Ehdot myös lisäävät Seuran organisoiman koripallotoiminnan kustannusten läpinäkyvyyttä yksittäisille pelaajille/heidän vanhemmilleen. Ehdoissa kuvataan osapuolten, Hyvinkään Pontevan sekä pelaajan/hänen huoltajansa, välisiä vastuita ja velvoitteita.

**2. Voimassaolo**

Nämä ehdot ovat voimassa siitä hetkestä alkaen, jolloin pelaaja tai hänen huoltajansa maksavat ensimmäisen kausimaksuerän, kuitenkin aikaisintaan 7.10.2021 alkaen. Kausimaksun maksaminen on pelaajan/hänen huoltajansa tahdonilmaus Hyvinkään Pontevan ohjattuun joukkuemuotoiseen koripallotoimintaan osallistumisesta. Maksamalla kausimaksun, pelaaja/hänen huoltajansa sitoutuu näiden ehtojen noudattamiseen.

**3. Kokeiluaika**

Pelaajalla on mahdollisuus kokeilla Hyvinkään Pontevan organisoimaa, ohjattua, joukkuemuotoista koripallotoimintaa yhden (1) kuukauden ajan ilman kustannuksia. Toisesta kuukaudesta alkaen toimintaan osallistuminen muuttuu maksulliseksi. Tällöin myös ensimmäisen kuukauden maksut veloitetaan pelaajalta takautuvasti kausimaksun osana. Kokeiluaikana, sekä koripallotoiminnan aloituksen jälkeen, pelaaja on velvollinen järjestämään oman vapaa-ajan tapaturmavakuutusturvansa.

**4. Irtisanomisaika**

Tämän sopimuksen irtisanomisaika on kolme (3) kuukautta irtisanomispäivää seuraavan kalenterikuukauden alusta lukien. Kolmen kuukauden irtisanomisaika antaa pelaajan joukkueelle kohtuullisesti aikaa sopeuttaa toimintaansa vähenevää pelaajamäärää vastaavaksi.

Tätä lyhyempi irtisanomisaika voi tapauskohtaisesti tulla harkittavaksi seuraavissa tilanteissa: paikkakunnalta muutto, pitkäaikainen sairastuminen, vammautuminen, työttömyys, opiskelu, raskaus sekä asevelvollisuus. Tällöin maksuvelvollisuudesta vapautumista voi hakea seuralta aiemminkin.

Pelaajan irtisanoutuessa ja uudelleen liittyessä saman pelikauden aikana joukkueeseen, on pelaaja velvollinen maksamaan takautuvasti pelikauden kausimaksut.

**5. Sopimuksen irtisanomisilmoitus**

Irtisanominen on tehtävä kirjallisesti oman joukkueen joukkueenjohtajalle. Irtisanoutuminen seurasiirtotapauksissa käsitellään kohdan 4. mukaisesti.

**6. Kustannukset**

Hyvinkään Ponteva laskuttaa kausimaksun joukkuetoimintaan osallistuvilta pelaajilta/heidän huoltajiltaan vahvistettavan maksutaulukon mukaisesti. Maksu perustuu seuran yleisen kokouksen hyväksymään budjettiin ja sen suuruus vaihtelee ikäluokittain. Seuralla on oikeus muuttaa kausimaksun suuruutta kalenterivuoden aikana. Seura ilmoittaa mahdollisesta hinnan muutoksesta vähintään 30 vuorokautta aiemmin. Kausimaksun lisäksi jokaiselta toimintaan osallistuvalta laskutetaan myös seuran jäsenmaksu.

**7. Kausimaksu ja siihen liittyvät kustannukset**

Kohdan 6 mukainen kausimaksu sisältää:

* osuus seuran yhteisistä hallinnollisista kustannuksista (vuokrat, vakuutukset, taloushallinto, viestintä)
* osuus valmennuskuluista
* osuus junioritoiminnan kustannuksista
* osuus harjoitusvuorokuluista
* osuus erotuomarikuluista
* muut mahdolliset pelaajan joukkueen määrittämät ja budjettiin sisällyttämät kulut (sarjamaksut yms)

Kausimaksun maksaminen oikeuttaa osallistumaan ohjattuun koripallotoimintaan. Yhdistyksen yleinen kokous vahvistaa seuralle budjetin, johon kausimaksu perustuu. Seuralla on kuitenkin oikeus budjetista huolimatta muuttaa kausimaksua alla kohdassa 6, mainitulla muutosajalla. Seuralla on oikeus myös laskuttaa kausimaksun lisäksi erillisistä kuluista/tapahtumista, kuten turnausmatkoista ja leireistä. Tämän tyyppisistä tapahtumista seura ilmoittaa erikseen.

**8. Laskutus ja maksuehto**

Hyvinkään Ponteva laskuttaa kausimaksun vahvistetun maksutaulukon sekä joukkueen tarpeiden mukaisesti, maksuehdolla 14 pv netto. Erillislaskutettavat tapahtumat laskutetaan seuran tapahtumakohtaisesti ilmoittamalla tavalla. Lasku toimitetaan pelaajan / hänen huoltajansa ilmoittamaan sähköpostisoitteeseen / pelaajan MyClubiin. Vastaanottaja on vastuullinen tarkastamaan, että lasku on saapunut hänen ilmoittamaan sähköpostiosoitteeseen. Vastaanottaja on velvollinen ilmoittamaan Hyvinkään Pontevalle, mikäli hänen sähköpostiosoitteensa muuttuu.

**9. Kausimaksun maksamatta jättäminen**

Kausimaksun maksamatta jättäminen eräpäivään mennessä voi johtaa maksumuistutukseen ja perintätoimiin. Maksamattomat maksut voivat johtaa joukkueenjohtajan määräämään harjoittelu- ja pelikieltoon.

Portaat:

* Joukkueenjohtajan huomautuksen jälkeen vielä maksamatta olevan maksu poistaa huomautuksesta 2 viikon jälkeen oikeuden peleihin osallistumiseen.
* Maksamatta oleva maksu poistaa huomautuksesta 4 viikon jälkeen oikeuden myös harjoituksissa käymiseen.

Pelaajan maksamattomien laskujen aiheuttamat kustannuksista vastaa pelaaja / pelaajan huoltajat täysimääräisenä

**10. Pelaajan loukkaantumisen vaikutus sopimukseen**

Mikäli pelaaja loukkaantuu tai on terveydellisistä syistä estynyt pelaamasta yli 1 kalenterikuukauden ajan, voi pelaaja pyytää seuralta alennusta kausimaksusta. Yli 2kk pelikyvyttömyys voi oikeuttaa pelaajan pyytämään vapautusta hänen kausimaksuistaan. Pelikyvyttömyys ei kuitenkaan vapauta pelaajaa seuran jäsenmaksun maksamisesta. Pelikyvyttömyys tulee osoittaa lääkärintodistuksella tai vastaavalla 30 päivän kuluessa loukkaantumisesta/sairastumisesta.

**11. Oikeus muutoksiin**

Hyvinkään Ponteva pidättää oikeuden näiden ehtojen muutoksiin. Muutoksista yhdistys sitoutuu ilmoittamaan vähintään kaksi (2) kuukautta etukäteen ennen muutosten voimaantuloa. Mikäli huoltaja ja/tai pelaaja ei hyväksy muutoksia, on tällä oikeus irtisanoa sopimus edellä kohdan 4 mukaisesti.